b'\n_START_ARTICLE_\nMojave Air and Space Port\n_START_PARAGRAPH_\nMojave Air and Space Port (IATA: MHV,\xc2\xa0ICAO: KMHV), tudi znan kot Civilian Aerospace Test Center je letali\xc5\xa1\xc4\x8de in vesoljsko izstreli\xc5\xa1\xc4\x8de v pu\xc5\xa1\xc4\x8davi Mojave, Kalifornija (ZDA), na nadmorski vi\xc5\xa1ini 851 metrov. Je prvo izstreli\xc5\xa1\xc4\x8de v ZDA z dovoljenjem za horizontalne izstrelitve ve\xc4\x8dkrat uporabljivih vesoljskih plovil. FAA je certificirala Mojave kot izstreli\xc5\xa1\xc4\x8de 17. junija 2004._NEWLINE_Poleg obi\xc4\x8danjega letali\xc5\xa1\xc4\x8da za splo\xc5\xa1no aviacijo se uporablja tudi za testiranje letal in drugih plovil, razvoj vesoljske tehnike, vzdr\xc5\xbeevanje zrakoplovov, zra\xc4\x8dno dirkanje in drugo.\n_START_SECTION_\nZra\xc4\x8dno dirkanje\n_START_PARAGRAPH_\nLetali\xc5\xa1\xc4\x8de ima bogato zgodovino kar se ti\xc4\x8de zra\xc4\x8dnega dirkanja. Leta 1970 so izvedli zra\xc4\x8dno dirko formata Unlimited na razdalji 1000 milj. Posebnost je bilo potni\xc5\xa1ko letalo DC-7, ki je letalo brez prestanka in kon\xc4\x8dalo na 6. mestu od dvajsetih. Dirko je osvojil Sherm Cooper z mo\xc4\x8dno predelnamim letalom Hawker Sea Fury, ki je tudi letel brez prestanka. Naslednje leto so dirko skraj\xc5\xa1ali na 1000 km, ponovno pa je zmagal Hawker Sea Fury s pilotom Frankom Sandersom.\n_START_SECTION_\nRazvoj vesoljske industrije\n_START_PARAGRAPH_\nZa\xc4\x8den\xc5\xa1i s programom Rotary Rocket je postal Mojave center za majhna podjetja, ki razvijajo vesoljsko tehniko. Na Mojave so testirali plovila za tekmovanje Ansari X Prize, Scaled Composites je s SpaceShipOne izvedla pri nevladni podorbitalni let s \xc4\x8dlove\xc5\xa1ko posadko. Druga podjetja so XCOR Aerospace, Orbital Sciences Corporation, Interorbital Systems, Masten Space Systems in Firestar Technologies.'